पाएं अपने शहर की ताज़ा ख़बरें और फ्री ई-पेपरडाउनलोड करें
बेशक दो साल पहले प्राॅपर्टी सर्वें के लिए याशी कंपनी को जिम्मा दिया गया था, लेकिन सर्वे के दौरान कंपनी के नुमाइंदों ने भारी भरकम गलतियां कर दी। लोग जब अपने प्राॅपर्टी के आब्जेक्शन ठीक कराने निगम पहुंचे तो पता चला कि सर्वे के दौरान कंपनी के नुमाइंदों ने प्राॅपर्टी के मालिक या उसके परिवार के सदस्य से विवरण लेने के बजाए पड़ोसियों से ही पूछकर सर्वे कर दिया।
इसलिए कहीं पर प्राॅपर्टी मालिक पति की बजाए पत्नी को बना दिया तो कहीं कम प्लाॅट को ज्यादा दिखा दिया। 30 अप्रैल को याशी कंपनी के पास जो आब्जेक्शन आए थे उन्हें तो निपटा दिया गया, लेकिन जिन लोगों को सर्वे के बारे नहीं पता था उन्हें दिक्कतें आनी वाली हैं।
सिटी की शिवालिक काॅलोनी के जब एक व्यक्ति ने अपने प्लाॅट का आब्जेक्शन दिया तो सर्वे की हकीकत सामने आई। असल में जब कंपनी के नुमाइंदों ने लगभग डेढ़ साल पहले सर्वे किया तो उक्त प्राॅपर्टी के मालिक या परिजनों से पूछने की बजाए पड़ोसियों से ही पूछकर अपना खाता पूरा कर लिया। न तो मालिक से रजिस्ट्री मांगी गई और न ही घर की पैमाइश की गई। पत्नी की बजाए पति का नाम प्राॅपर्टी में चढ़ा दिया। जबकि प्राॅपर्टी उनकी पत्नी रेखा के नाम है, लेकिन उनके नाम चढ़ा दी गई।
यही नहीं 98 गज के प्लाॅट को 112 गज दिखा दिया। सुपरवाइजर से जब पूछा तो उसने बताया कि जियो टैगिंग से सर्वे किया गया था।
विकास विहार में सभी घरों का गलत सर्वे
याशी कंपनी ने विकास विहार में लगभग सभी घरों का सर्वे गलत कर दिया। किसी के घर का साइज घटा दिया तो किसी के घर का साइज बढ़ा दिया। किसी का नाम बदल दिया तो किसी का एरिया प्रेम नगर में दिखा दिया। सर्वे के खिलाफ विकास विहार वेलफेयर एसोसिएशन ने कमिश्नर के साथ-साथ अर्बन लोकल बाडीज के डायरेक्टर को शिकायत की है।
एसोसिएशन के प्रधान विप्लव सिंगला ने बताया कि प्राॅपर्टी सर्वे गलत होने पर पूरी काॅलोनी के आब्जेक्शन ऑनलाइन दर्ज कराए गए थे, लेकिन सर्वे कंपनी के कर्मियों ने उन्हें फोन कर कहा कि मैन्युअल तरीक़े से रजिस्ट्री और आधार कार्ड की काॅपी नगर निगम आकर सबमिट करा दें तभी आब्जेक्शन क्लियर होंगे। सिंगला ने कहा कि जब ऑनलाइन आब्जेक्शन मांगे गए तो उसकी करेक्शन भी ऑनलाइन होनी चाहिए थी, लेकिन कंपनी ने ऐसा नहीं किया।
याशी कंपनी के तरफ से पिछले दो वर्ष से सर्वे किया जा रहा है। सर्वे के दौरान जो गलतियां हुई थी उनके आब्जेक्शन मांगे गए थे। जो भी आब्जेक्शन आए हैं। उनकी त्रुटियां दूर कर दी गई हैं।
-हुकम, सुपरवाइजर, याशी कंपनी।
अब नगर निगम कमेटी आब्जेक्शन करेगी दूर
आब्जेक्शन लेने के बाद अब नगर निगम की कमेटी आब्जेक्शन पर सुनवाई करेगी। कमेटी में कार्यकारी अधिकारी, एक्सईएन, एमई और हाउस टैक्स के सुपरिटेंडेंट शामिल होंगे, लेकिन हरियाणा में लॉक डाउन लगने के बाद इन आब्जेक्शन पर सुनवाई कब होगी। अभी किसी का पता नहीं है। हाउस टैक्स के सुपरिटेंडेंट बलबीर सिंह ने कहा कि यह तो सोमवार को ही क्लियर होगा कि कमेटी कब सुनवाई करेगी, क्योंकि सरकार की तरफ से लॉकडाउन लगा दिया गया है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva mar_Deva hin_Deva hin_Deva zho_Hant eng_Latn